A N E X Ă
la decizia Consiliului sătesc Rădeni
nr. 04/05 din 26.06.2026
REGULAMENT
privind administrarea și gestionarea fondului forestier proprietate publică
locală și proprietate privată

Capitolul I 

Dispoziții generale

1.  Regulamentul privind administrarea și gestionarea fondului forestier proprietate publică locală (în continuare – prezentul Regulament) stabilește cadrul normativ local, principiile, procedurile, competențele, obligațiile și responsabilitățile privind administrarea și gestionarea durabilă a fondului forestier aflat în proprietate publică a unității administrativ-teritoriale și în proprietate privată pe teritoriul unității administrativ-teritoriale respective (în continuare – fond forestier al UAT).

2. Prezentul Regulament se aplică fără a aduce atingere prevederilor Codului silvic nr. 69/2024 Codului funciar nr. 22/2024, Legii nr. 523/1999 cu privire la proprietatea publică a unităților administrativ-teritoriale, Legii nr. 436/2006 privind administrația publică locală, Legii nr. 239/2007 regnului vegetal, Legii nr. 1515/1993 privind protecția mediului înconjurător, Legii nr. 1102/1997 cu privire la resursele naturale, Legii nr. 148/2023 privind accesul la informațiile de interes public, Regulamentului privind autorizarea tăierilor în fondul forestier și vegetația forestieră din afara fondului forestier aprobat prin Hotărârea Guvernului nr. 27/2004 și altor acte normative speciale. 

3. Obiectul prezentului Regulament îl constituie raporturile juridice referitoare la administrarea, gestionarea durabilă, evidența, amenajarea silvică, paza, protecția, regenerarea, folosințele silvice și controlul fondului forestier proprietate publică locală, precum și al pădurilor proprietate privată situate pe teritoriul unității administrativ-teritoriale.

4. Prevederile prezentului Regulament se aplică persoanelor fizice și juridice, autorităților administrației publice locale, proprietarii privați de terenuri din fondul forestier, gestionarii și beneficiarii silvici, precum și tuturor entităților care administrează sau gestionează fondul forestier al UAT proprietate publică a unității administrativ-teritoriale Rădeni.

5. Scopul prezentului Regulament este asigurarea utilizării durabile, protecției, conservării și administrării eficiente a fondului forestier al UAT, cu respectarea interesului public, a funcțiilor ecologice ale pădurii și a principiilor autonomiei locale, precum și realizarea obiectivelor administrării fondului forestier, inclusiv:

5.1  asigurarea dezvoltării durabile a pădurilor și menținerea diversității biologice a acestora;

5.2 menținerea pădurilor în stare corespunzătoare exercitării funcțiilor ecologice, economice și social-culturale;

5.3 consolidarea funcțiilor de protecție ale pădurilor, inclusiv a celor de protecție a apelor, igienico-sanitare, de reglare climatică și a altor funcții de protecție, în vederea protejării sănătății publice și a mediului;

5.4 regenerarea, extinderea, ameliorarea compoziției și îmbunătățirea calității fondului forestier, precum și sporirea productivității acestuia în condiții de durabilitate;
5.5 utilizarea eficientă a terenurilor din fondul forestier și valorificarea rațională, durabilă și integrată a produselor și serviciilor ecosistemice ale pădurii;

5.6 asigurarea continuității funcțiilor ecologice ale pădurii și menținerea echilibrului între funcțiile de protecție, producție și sociale ale acesteia;

5.7 promovarea gestionării responsabile a fondului forestier al UAT în beneficiul comunității și al generațiilor viitoare.
6. Termenii și expresiile utilizate în prezentul regulament au semnificațiile prevăzute de Codul silvic nr. 69/2024 și Legea nr. 436/2006. În sensul prezentului Regulament, următoarele noțiuni semnifică:
6.1 administrare a fondului forestier – totalitatea activităților de planificare şi monitorizare cu caracter tehnic, economic şi juridic, menite să asigure gestionarea durabilă a pădurilor, cu respectarea regimului silvic, indiferent de tipul de proprietate;
6.2 administrator – proprietarul fondului forestier sau autoritatea competentă care îl administrează direct, potrivit legii;
6.3 amenajament silvic – studiu de bază în gestionarea pădurilor, cu conținut tehnico-organizatoric, juridic şi economic, fundamentat ecologic;

6.4 amenajare a pădurilor – ansamblu de activități și măsuri cu caracter permanent şi continuu, menite să asigure funcțiile ecologice, economice și sociale ale pădurii;

6.5 entitate silvică – persoană juridică constituită în condițiile legii, în scopul gestionării fondului forestier și al implementării programelor și a planurilor de dezvoltare în domeniul silviculturii;

6.6 comisie de specialitate – comisia permanentă sau temporară constituită de consiliul local pentru silvicultură și protecția mediului, cu atribuții de pregătire a proiectelor de decizii, verificare a amenajamentelor silvice, monitorizare a gestionarilor și exercitare a controlului local;

6.7 fond forestier al unității administrativ teritoriale  – totalitatea terenurilor din fondul forestier aflate în proprietatea unității administrativ-teritoriale, care fac parte din domeniul public local, potrivit art. 5 alin. (2) lit. b) din Codul silvic nr. 69/2024 și Legii nr. 523/1999;
6.8 gestionar – persoana fizică ori juridică specializată și calificată în domeniu, căreia i-a fost transmisă gestiunea fondului forestier al UAT în condițiile legii;
6.9 lucrări silvice – lucrări de întreținere, îngrijire, conducere, protecție, conservare, regenerare și reconstrucție ecologică a arboretelor;

6.10 pădure proprietate privată – teren forestier aflat în proprietatea persoanelor fizice sau juridice de drept privat, supus regimului silvic, în conformitate cu art. 5 alin. (1) lit. c) și alin. (5) din Codul silvic nr. 69/2024;
6.11 produse lemnoase – masa lemnoasă rezultată din tăieri autorizate, lucrări silvice sau alte intervenții admise de lege;

6.12 produse nelemnoase – fructe de pădure, ciuperci, plante medicinale, resurse melifere, semințe forestiere și alte produse accesorii ale pădurii;
6.13 regim silvic – ansamblu de norme tehnice, economice și juridice privind administrarea și gestionarea fondului forestier al UAT în scopul asigurării gestionării durabile a ecosistemelor forestiere;
6.14 Registrul local al tăierilor – evidența centralizată, ținută de consiliul local, care cuprinde toate tăierile efectuate pe teritoriul unității administrativ-teritoriale, indiferent de tipul de proprietate;
6.15 lucrări silvice – lucrări de întreținere, îngrijire, conducere, protecție, conservare, regenerare și reconstrucție ecologică a arboretelor;

6.16 tăiere autorizată – intervenție asupra vegetației forestiere efectuată numai în baza actelor permisive prevăzute de lege;

6.17 vegetație forestieră – vegetație constituită din arbori și arbuști forestieri care s-a instalat în mod natural sau artificial prin plantări și semănături.
6.18 utilizare în interes comunitar – folosirea fondului forestier al UAT pentru realizarea unor scopuri de interes public local, precum protecția mediului, educație ecologică, recreere, siguranță publică și alte scopuri de utilitate publică, în condițiile legii.
Capitolul II

Fondul forestier al UAT și principiile de gestionare durabilă al acestuia

7. Fondul forestier al UAT constituie parte integrantă a domeniului public local, fiind supus regimului juridic de drept public caracterizat prin inalienabilitate, insesizabilitate și imprescriptibilitate, în temeiul art. 15 din Legea nr. 523/1999 și art. 5 alin. (6) din Codul silvic nr. 69/2024 și nu poate fi concesionat. 
8. Fondul forestier al UAT include terenurile acoperite cu păduri și alte terenuri cu vegetație forestieră aflate în proprietatea publică a unității administrativ-teritoriale, conform evidenței cadastrale și actelor de proprietate. Fondul forestier al UAT include toate categoriile de terenuri prevăzute la art. 4 alin. (1) din Codul silvic nr. 69/2024, cum ar fi:
8.1 terenuri acoperite cu păduri;

8.2 terenuri cu păduri în curs de regenerare și plantații forestiere;

8.3 terenuri destinate împăduririi și reîmpăduririi, inclusiv terenuri degradate stabilite pentru acest scop;

8.4 terenuri care servesc nevoilor de cultură și producție forestieră lignicultură, culturi de răchită, pomi de Crăciun, arbori și arbuști ornamentali și fructiferi;

8.5 terenurile care servesc nevoilor de administrație silvică: terenuri destinate asigurării hranei vânatului şi producerii de furaje, terenuri date în folosință temporară personalului silvic;

8.6 terenurile ocupate de construcții şi terenurile aferente acestora, incluse în amenajamente silvice: sedii administrative, cabane, fazanerii, instalații și amenajări speciale de creștere a peștelui, crescătorii de animale de interes cinegetic, drumuri forestiere, spații industriale de prelucrare a produselor pădurii, alte dotări tehnice specifice sectorului forestier;

8.7 terenurile forestiere din cadrul culoarului de frontieră şi al fâşiei de protecţie a frontierei de stat;

8.8 terenurile neproductive incluse în amenajamentele silvice;

8.9 iazurile, albiile râurilor și ale pâraielor incluse în amenajamentele silvice și în Cadastrul de stat al apelor;

8.10 terenurile din fondul forestier deținute de persoanele fizice și juridice în lipsa aprobărilor legale (ocupații și litigii).
9. Fondul forestier al UAT nu include:
9.1 perdelele forestiere de protecție instalate pe terenurile cu destinație agricolă în conformitate cu prevederile planurilor generale de amenajare a teritoriului;

9.2 perdelele forestiere de protecție, plantațiile de arbori și arbuști instalate de-a lungul rețelelor edilitare;

9.3  perdelele forestiere de protecție a apelor instalate pe terenurile fondului apelor, cu excepția perdelelor instalate pe categoriile de terenuri incluse la subpct. 8.9;

9.4 perdelele forestiere, pâlcurile de vegetație forestieră, alte tipuri de plantări, efectuate pe pajiștile existente în scop de organizare, protecție a acestora și/sau în scop de creare a condițiilor optime de creștere a învelișului ierbos, de sporire a bazei furajere;

9.5 alte tipuri de plantații cu specii forestiere instalate în scopuri energetice și/sau pentru obținerea masei lemnoase, a produselor alimentare, tehnice, aromatice etc. pe alte terenuri decât cele ale fondului forestier;

9.6 terenurile spațiilor verzi ale localităților urbane și rurale, ale grădinilor botanice, zoologice, dendrologice;

9.7 terenurile agricole, indiferent de tipul de proprietate, ocupate de vegetația forestieră plantată și/sau instalată natural ce corespunde noțiunii de pădure de la art. 3 la Codul Silvic nr. 69/2024;

9.8  terenurile ocupate de plantații agroforestiere și silvopastorale.

10. Gestionarea durabilă a fondului forestier al UAT se realizează în baza principiilor prevăzute la art. 2 alin. (2) din Codul silvic nr. 69/2024, cu luarea în considerare a particularităților ecologice, economice și sociale ale teritoriului unității administrativ-teritoriale, după cum urmează: 

10.1 politica forestieră locală pe termen lung –vizează planificarea gestionării fondului forestier local în corelare cu strategiile de dezvoltare socio-economică locală, documentele de urbanism și amenajare a teritoriului, asigurând continuitatea funcțiilor pădurii în interesul colectivității locale pe termen lung;

10.2 integritatea, sustenabilitatea și continuitatea ecosistemelor forestiere locale – implică menținerea suprafeței și a structurii fondului forestier al UAT , prevenirea fragmentării și degradării acestuia, precum și conservarea funcțiilor ecologice specifice teritoriului administrat;

10.3 integritatea fondului forestier al UAT , durabilitatea și reziliența pădurilor – vizează protejarea patrimoniului forestier al UAT și asigurarea capacității pădurilor de a rezista și de a se adapta la presiunile naturale și antropice, inclusiv la schimbările climatice;

10.4 diversitatea biologică a pădurii – vizează conservarea și ameliorarea diversității biologice la nivel local prin protejarea habitatelor forestiere, a speciilor autohtone și a echilibrului ecologic din cadrul unității administrativ-teritoriale;

10.5 armonizarea raporturilor dintre silvicultură și alte domenii de activitate – implică integrarea politicilor forestiere locale cu cele din domeniul agriculturii, infrastructurii, dezvoltării urbane și rurale, turismului, protecției mediului și altele, în vederea utilizării raționale și echilibrate a resurselor;

10.6 sănătatea și vitalitatea pădurilor – implică monitorizarea permanentă a stării fitosanitare, aplicarea măsurilor de prevenire și combatere a factorilor de risc și menținerea unei structuri forestiere stabile și viabile;
10.7 teritorialitatea gestiunii pădurilor – presupune administrarea fondului forestier al UAT în baza amenajamentelor silvice organizate pe unități teritoriale corespunzătoare, ținând cont de particularitățile ecologice, pedologice și socioeconomice specifice unității administrativ-teritoriale.
11. Gestionarea fondului forestier al UAT se realizează în conformitate cu criteriile de gestionare durabilă prevăzute la art. 2 alin. (3) din Codul silvic nr. 69/2024, cu luarea în considerare a particularităților ecologice, economice și sociale ale unității administrativ-teritoriale, după cum urmează:

11.1 menținerea, conservarea și ameliorarea diversității biologice din păduri – prin implementarea măsurilor silvice adecvate condițiilor locale și asigurarea protecției habitatelor și a zonelor cu valoare ecologică ridicată din cadrul fondului forestier al UAT;

11.2 menținerea sănătății și vitalității pădurilor – prin monitorizarea continuă a stării fitosanitare, aplicarea măsurilor de prevenire și combatere a factorilor biotici și abiotici dăunători, precum și prin intervenții silvice corespunzătoare;

11.3 menținerea și intensificarea funcțiilor de protecție ale pădurilor – în special pentru protecția solurilor, a resurselor de apă, a infrastructurii și a așezărilor umane, inclusiv prin măsuri de prevenire a riscurilor naturale;

11.4 menținerea și consolidarea capacității productive a resurselor forestiere și a contribuției acestora la ciclurile globale de carbon – prin gestionarea rațională și durabilă a resurselor forestiere al UAT și prin consolidarea rolului pădurilor în sechestrarea carbonului;

11.5 menținerea și stimularea funcțiilor productive ale pădurilor (produse lemnoase și nelemnoase) – prin valorificarea durabilă a resurselor forestiere în beneficiul comunității locale, cu respectarea principiilor de conservare și regenerare a fondului forestier;

11.6 menținerea altor funcții și condiții socioeconomice ale pădurilor – inclusiv asigurarea accesului controlat al populației, dezvoltarea activităților recreative și educaționale, precum și susținerea economiei locale bazate pe resurse forestiere regenerabile
Capitolul III

Competențele autorităților administrației publice locale în procesul de reglementare a raporturilor silvice

12. Autoritățile administrației publice locale exercită competențele privind administrarea și gestionarea fondului forestier al UAT în limitele prevăzute de art. 9 din Codul silvic nr. 69/2024, art. 9 din Legea nr. 523/1999 cu privire la proprietatea publică a unităților administrativ-teritoriale și art. 9 din Legea nr. 436/2006 privind administrația publică locală.

13. Consiliul sătesc, în exercitarea competențelor prevăzute la art. 9 alin. (1) din Codul silvic nr. 69/2024 și art. 9 din Legea nr. 523/1999, reprezintă autoritatea deliberativă competentă în administrarea fondului forestier proprietate publică a unității administrativ-teritoriale, acționând în numele și în interesul colectivității locale și exercitând următoarele atribuții:

13.1 administrează fondul forestier proprietate publică locală prin adoptarea de decizii care asigură folosirea acestuia exclusiv în interes public, respectând principiul inalienabilității bunurilor din domeniul public și obligația de conservare a resursei forestiere;

13.2 aprobă amenajamentele silvice pentru terenurile din proprietatea sa prin decizie specială, după avizarea tehnică obligatorie de către Comisia de avizare pentru silvicultură și cinegetică instituită la nivelul autorității silvice centrale.
13.3 adoptă programe locale de dezvoltare durabilă a fondului forestier, care se corelează obligatoriu cu strategiile naționale, amenajamentele silvice aprobate și planurile de amenajare a teritoriului;
13.4 stabilește modul de administrare a fondului forestier al UAT, inclusiv delegarea gestiunii;
13.5 decide schimbarea destinației terenurilor forestiere aflate în proprietatea sa sau a proprietarilor privați, strict în condițiile și cu respectarea procedurii complete prevăzute de art. 58–61 din Codul funciar nr. 22/2024;

13.6 aprobă contractele de gestiune și prestări servicii silvice, asigurând că acestea conțin clauze obligatorii privind respectarea amenajamentului silvic, obligațiile de regenerare, pază, protecție și termenele de raportare.

13.7 organizează consultarea publică asupra amenajamentelor silvice și programelor locale, publicând proiectele pe site-ul oficial al primăriei cu cel puțin 30 de zile înainte de adoptare și asigurând accesul liber la documentație;

13.8 asigură finanțarea activităților silvice din bugetul local, alocând anual resurse suficiente pentru amenajamente silvice, regenerare, pază, protecție și monitorizare, conform prevederilor Legii nr. 397/2003 privind finanțele publice locale;

13.9 exercită controlul local al respectării legislației silvice prin comisia de specialitate permanentă, care verifică periodic starea fondului forestier, modul de gestionare și respectarea obligațiilor de către gestionari;

13.10 raportează anual autorității silvice centrale starea fondului forestier al UAT, inclusiv date privind suprafața, starea de sănătate, lucrările efectuate, veniturile obținute și eventualele încălcări constatate, utilizând formatul și termenele stabilite de autoritatea centrală;

13.11 aprobă participarea unității administrativ-teritoriale la asociații de proprietari de păduri sau alte forme asociative, conform art. 5 alin. (7) din Codul silvic nr. 69/2024.

14. Primarul, în calitate de autoritate executivă a unității administrativ-teritoriale, exercită următoarele atribuții: 

14.1  asigură executarea deciziilor consiliului local privind administrarea și gestionarea fondului forestier al UAT; 

14.2 organizează evidența locală a fondului forestier și actualizarea datelor în cadastrul funciar și Cadastrul forestier de stat; 

14.3 inițiază procedurile de transmitere în gestiune a fondului forestier proprietate publică locală; 

14.4 organizează monitorizarea stării fondului forestier al UAT și a modului de îndeplinire a obligațiilor de către gestionari; 

14.5 dispune măsuri operative în caz de incendii, tăieri ilicite, calamități naturale sau alte situații de urgență; 

14.6 informează periodic consiliul local și publicul asupra stării fondului forestier al UAT; 

14.7  sesizează autoritățile silvice centrale și alte organe competente în cazul constatării încălcărilor legislației silvice; 

14.8 asigură publicarea informațiilor de interes public privind fondul forestier al UAT, în conformitate cu Legea nr. 148/2023.

15. Consiliul local poate constitui o comisie de specialitate permanentă sau temporară pentru silvicultură și protecția mediului, care participă la pregătirea proiectelor de decizii, verificarea amenajamentelor silvice, monitorizarea activității gestionarilor și exercitarea controlului local.
16. Autoritățile administrației publice locale cooperează cu instituția responsabilă pentru silvicultură și cinegetică (Agenția „Moldsilva”), cu structurile teritoriale ale autorității silvice centrale și cu alte instituții de specialitate în vederea realizării programelor naționale și locale de dezvoltare durabilă a fondului forestier.

17. În exercitarea competențelor prevăzute în prezentul capitol, autoritățile locale sunt obligate să respecte principiile autonomiei locale, transparenței, participării publice și gestionării durabile a fondului forestier, prevăzute de Codul silvic nr. 69/2024.
Capitolul IV

 Administrarea și delegarea gestiunii fondului forestier al UAT
18. Administrarea fondului forestier are ca obiect realizarea următoarelor obiective:

18.1 asigurarea dezvoltării durabile a pădurilor și menținerea diversității biologice a acestora;

18.2 aducerea și menținerea pădurilor într-o stare corespunzătoare exercitării funcțiilor ecologice și socioeconomice;

18.3 consolidarea funcțiilor de protecție ale pădurilor, inclusiv a celor de protecție a apelor, igienico-sanitare și de reglare climatică, în vederea protejării sănătății publice și a mediului;

18.4 regenerarea, extinderea, ameliorarea compoziției și îmbunătățirea calității pădurilor, precum și sporirea productivității acestora în condiții de durabilitate;

18.5 utilizarea eficientă a terenurilor din fondul forestier și valorificarea rațională a produselor și serviciilor ecosistemice ale pădurii.

19. Fondul forestier al UAT se administrează de către consiliul local, care exercită dreptul de proprietate în numele unității administrativ-teritoriale, în conformitate cu art. 5 alin. (2) lit. b) din Codul silvic nr. 69/2024.
20. Consiliul local poate asigura administrarea directă a fondului forestier proprietate publică locală sau poate transmite gestiunea acestuia, în condițiile legii, unei persoane fizice ori juridice specializate și calificate în domeniul silvic, desemnată prin decizie a consiliului local.
21. Gestiunea directă se realizează prin structuri ale autorităţilor administraţiei publice locale, înființate prin deciziile consiliilor locale, după caz, care pot fi:
21.1 entităţi de specialitate fără personalitate juridică, organizate în cadrul aparatului propriu al consiliului local al autorităților administrației publice locale;

21.2 entități silvice cu personalitate juridică, organizate în subordinea consiliului local al unităţii administrativ-teritoriale, având patrimoniu propriu, gestiune economică proprie şi autonomie financiară şi funcţională.

22. Transmiterea în gestiune a terenurilor din fondul forestier al UAT se efectuează pentru un singur beneficiar, prin decizia consiliului local, în modul stabilit de legislația privind administraţia publică locală și în corespundere cu prevederile de la art. 14 alin. (9) din Codul silvic nr. 69/2024.
23. Potrivit art. 5 alin. (2) lit. c) și art. 14 alin. (6) din Codul silvic nr. 69/2024, fondul forestier proprietate privată se administrează direct de către proprietar sau se transmite în gestiune unei persoane fizice ori juridice specializate și calificate în domeniu, prin contract de gestiune încheiat în  conformitate cu prevederilor Codului Civil nr. 1107/2002 .
24. Gestiunea terenurilor din fondul forestier în zonele de frontieră şi a terenurilor împădurite cu regim special se exercită de către instituția responsabilă pentru silvicultură și cinegetică și/sau 
proprietarii acestor terenuri, cu acordul autorității care exercită atribuţii şi implementează politica statului în domeniul managementului integrat al frontierei de stat, în conformitate cu legea cu privire la frontiera de stat a Republicii Moldova.

25. Vegetația forestieră situată pe terenurile din afara fondului forestier se gestionează de către proprietarii acestor terenuri sau se transmite în folosință persoanelor fizice sau juridice specializate și calificate în domeniu, în baza actelor juridice stabilite de legislația civilă.
26. Activitățile care pot afecta starea şi regenerarea pădurilor se realizează cu condiția respectării Legii nr. 86/2014 privind evaluarea impactului asupra mediului.
27. Terenurile fondului forestier al UAT au destinație forestieră. Schimbarea destinației terenurilor din fondul forestier al UAT, precum și retragerea terenurilor din fondul forestier al UAT poate fi realizată doar în condițiile prevăzute la art. 58-62 din Codul funciar nr. 22/2024.
Capitolul V

Drepturile și obligațiile gestionarilor fondului forestier al UAT
28. Gestionarul fondului forestier al UAT exercită drepturile și obligațiile prevăzute de art. 23 și art. 24 din Codul silvic nr. 69/2024, precum și de prezentul Regulament.

29. Gestionarul are următoarele drepturi: 

29.1  să exercite gestiunea fondului forestier al UAT în limitele stabilite prin decizia consiliului local sau prin contractul de gestiune; 

29.2 să recolteze produsele lemnoase și nelemnoase ale pădurii în condițiile amenajamentului silvic și ale actelor permisive legale; 

29.3 să propună măsuri de îngrijire, regenerare, protecție și dezvoltare a fondului forestier al UAT;

29.4 să solicite autorizațiile și avizele necesare pentru executarea lucrărilor silvice; 

29.5 să utilizeze veniturile obținute din folosințele silvice pentru acoperirea cheltuielilor de gestionare, în condițiile contractului; 

29.6 să sesizeze autoritățile competente privind încălcările constatate ale regimului silvic.

30. Gestionarul are următoarele obligații: 

30.1  să respecte regimul silvic unic și amenajamentul silvic aprobat; 

30.2 să asigure paza, integritatea și dezvoltarea durabilă a fondului forestier al UAT;

30.3  să execute lucrările de regenerare, îngrijire, conducere și protecție a pădurilor în termenele și condițiile stabilite; 

30.4 să prevină și să combată tăierile ilicite, incendiile, pășunatul abuziv, poluarea și alte acțiuni de degradare;

30.5  să țină evidența lucrărilor silvice efectuate, a produselor recoltate și a incidentelor constatate; 

30.6 să permită accesul neîngrădit al organelor de control de stat și local;

30.7  să prezinte anual autorității locale și autorității silvice centrale rapoarte privind starea fondului forestier al UAT și activitatea de gestionare; 

30.8 să asigure regenerarea suprafețelor parcurse cu tăieri în termen de maximum 2 ani; 

30.9 să respecte măsurile de conservare a biodiversității și funcțiilor de protecție ale pădurii.
31. Gestionarul răspunde patrimonial și disciplinar pentru neexecutarea sau executarea necorespunzătoare a obligațiilor asumate prin contractul de gestiune, precum și pentru prejudiciile cauzate fondului forestier al UAT.
32. În cazul neîndeplinirii obligațiilor contractuale, consiliul local poate rezilia unilateral contractul de gestiune și poate aplica sancțiuni conform legislației civile și clauzelor contractuale.
Capitolul VI

Amenajarea silvică și evidența fondului forestier al UAT
33. Amenajamentul silvic constituie documentul tehnic de bază obligatoriu pentru gestionarea durabilă a întregului fond forestier al UAT, indiferent de tipul de proprietate (publică locală sau privată). Acesta reprezintă instrumentul principal de planificare, organizare și monitorizare a tuturor activităților silvice pe o perioadă de valabilitate de 10 ani, în conformitate cu art. 58 alin. (1)–(2) din Codul silvic nr. 69/2024.

34. Amenajamentul silvic se elaborează de persoane juridice specializate și calificate, autorizate de autoritatea administrației publice centrale pentru protecția mediului, schimbări climatice și gestionarea durabilă a resurselor naturale, și se supune obligatoriu evaluării strategice de mediu, conform Legii nr. 11/2017 privind evaluarea strategică de mediu.

35. Pentru suprafețele de fond forestier al UAT mai mari de 10 ha amenajamentul silvic este obligatoriu individual sau pe unități de producție. Pentru suprafețele mai mici de 10 ha se aplică norme tehnice generale aprobate de autoritatea silvică centrală, care stabilesc reguli simplificate de gospodărire silvică, fără a înlocui obligația de respectare a regimului silvic unic.

36. Amenajamentul silvic include, în mod obligatoriu, conținutul minim prevăzut la art. 59 din Codul silvic nr. 69/2024: 

36.1  delimitarea hotarelor și organizarea internă a teritoriului fondului forestier al UAT; 

36.2  executarea de lucrări topografico-geodezice și de cartografiere specială a pădurilor ale UAT; 

36.3  inventarierea fondului forestier al UAT prin determinarea compoziției, vârstei, stării, caracteristicilor calitative și cantitative ale resurselor silvice; 

36.4  identificarea terenurilor care necesită efectuarea lucrărilor de îngrijire, conducere, igienă, reconstrucție, regenerare, împădurire, ameliorare, pază și protecție; 

36.5  argumentarea divizării pădurilor ale UAT pe grupe, subgrupe și categorii funcționale; 

36.6  determinarea posibilității de recoltare a masei lemnoase; 

36.7  stabilirea volumului de măsuri destinate regenerării, protecției împotriva incendiilor, bolilor și dăunătorilor; 

36.8  cercetări și explorări biologice ale pădurilor ale UAT; 

36.9  controlul asupra executării proiectelor elaborate în cadrul amenajamentului silvic.

37. Finanțarea elaborării amenajamentului silvic se asigură după cum urmează:

37.1 pentru fondul forestier proprietate publică a unităților administrativ-teritoriale – din bugetele locale și/sau în baza contractelor încheiate cu entități silvice de stat, în condițiile legii;

37.2  pentru fondul forestier proprietate privată – integral din mijloacele financiare ale proprietarului.
38. Aprobarea amenajamentului silvic se realizează după cum urmează: 

38.1  pentru fondul forestier proprietate publică locală – prin decizie a consiliului local, după avizarea tehnică obligatorie de către Comisia de avizare pentru silvicultură și cinegetică;

38.2 pentru fondul forestier proprietate privată – de către proprietar, cu avizul prealabil scris al autorității silvice centrale.
39. Toate lucrările silvice efectuate pe terenurile din fondul forestier al UAT se realizează exclusiv în baza amenajamentului silvic valabil, în strictă conformitate cu regimul silvic, conform art. 58 alin. (2) și art. 60 alin. (14) din Codul silvic nr. 69/2024.

40. Verificarea modului de aplicare a prevederilor amenajamentului silvic se efectuează cel puțin o dată la jumătatea perioadei de valabilitate de către autoritatea silvică centrală, în colaborare cu autoritatea locală, conform art. 60 alin. (8) din Codul silvic nr. 69/2024. Rezultatele verificării se consemnează într-un proces-verbal și se comunică consiliului local și proprietarilor/gestionarilor.

41. Evidența fondului forestier al UAT se ține anual de către proprietari și gestionari pe baza amenajamentelor silvice, inventarierilor și cercetărilor efectuate, în conformitate cu art. 63 din Codul silvic nr. 69/2024 și art. 10–11 din Codul funciar nr. 22/2024.

42. Evidența fondului forestier al UAT se ține distinct de alte categorii de terenuri ale unității administrativ-teritoriale. Identificarea și delimitarea terenurilor din fondul forestier al UAT se realizează pe baza:

42.1 actelor juridice de proprietate sau de administrare;

42.2 documentației cadastrale;

42.3 amenajamentelor silvice;
42.4 planurilor și hărților corespunzătoare.
43. Proprietarii și gestionarii fondului forestier al UAT sunt obligați să prezinte anual informațiile și datele statistice necesare pentru ținerea evidenței fondului forestier, autorității executiv-locală și structurii teritoriale a autorității silvice centrale, în conformitate cu art. 63 alin. (3) din Codul silvic nr. 69/2024.

44. Autoritatea administrației publice locale asigură colectarea și furnizarea informației necesare pentru ținerea evidenței de stat a fondului forestier și a Cadastrului forestier de stat, precum și realizează evaluarea rezultatelor activităţii economice în fondul forestier și alte terenuri acoperite cu vegetație forestieră aflate în proprietatea unității administrativ-teritoriale în conformitate cu art. 9 alin. (2) lit. c) și d) din Codul silvic nr. 69/2024. Informația se actualizează trimestrial și se pune la dispoziția publicului în condițiile Legii nr. 148/2023 privind accesul la informațiile de interes public.

45. Orice modificare a caracteristicilor terenurilor din fondul forestier al UAT (suprafață, hotare, destinație, stare fitosanitară) se înregistrează în cadastrul funciar și în Cadastrul forestier de stat în termen de maximum 30 de zile de la data constatării, cu participarea obligatorie a proprietarului/gestionarului și a autorității locale, în conformitate cu art. 12 alin. (1) și art. 13 din Codul funciar nr. 22/2024.

46. Monitorizarea implementării amenajamentului silvic și a evidenței se realizează permanent de autoritatea silvică centrală și de autoritatea locală. Rezultatele monitorizării se includ în raportul anual privind starea fondului forestier al UAT, care se prezintă consiliului local spre analiză și se publică pe site-ul oficial http://radenicalarasi.sat.md
Capitolul VII 
Crearea, extinderea, regenerarea și reconstrucția ecologică a pădurilor al UAT și a celor private
47. Crearea, extinderea și regenerarea fondului forestier al UAT (păduri ale UAT și păduri private) reprezintă o prioritate națională și locală, având ca scop dezvoltarea durabilă a fondului forestier, asigurarea echilibrului ecologic, combaterea schimbărilor climatice și îmbunătățirea calității mediului, în conformitate cu art. 47 din Codul silvic nr. 69/2024.

48. Crearea de noi păduri se realizează prin: 

48.1  împădurirea și reîmpădurirea terenurilor degradate sau neproductive; 

48.2  împădurirea terenurilor agricole scoase din circuitul agricol; 

48.3  regenerarea naturală, artificială sau mixtă a suprafețelor parcurse cu tăieri; 

48.4  plantări și semănături pe terenuri destinate special acestui scop.

49. Pădurile UAT reprezintă fondul forestier aflat în proprietate publică a unității administrativ-teritoriale și fac parte din domeniul public local. Acestea sunt inalienabile, insesizabile și imprescriptibile, în conformitate cu art. 5 alin. (6) din Codul silvic nr. 69/2024 și art. 15 din Legea nr. 523/1999 cu privire la proprietatea publică a unităților administrativ-teritoriale.

50. Consiliul local exercită dreptul de proprietate asupra pădurilor UAT în numele colectivității locale, conform art. 5 alin. (2) lit. b) și art. 9 alin. (1) lit. a) din Codul silvic nr. 69/2024. 

51. Consiliul local adoptă decizie privind crearea sau extinderea pădurilor UAT. Decizia trebuie să cuprindă obligatoriu: 

51.1  identificarea cadastrală, amplasamentul și suprafața terenului; 

51.2  temeiul juridic al afectării terenului și, după caz, schimbarea categoriei de destinație;

51.3 scopul principal al împăduririi (protecție hidrologică, antierozională, recreativă, de producție etc.); 

51.4 sursele de finanțare a lucrărilor;

51.5 entitatea responsabilă pentru elaborarea proiectului tehnic de împădurire și executarea lucrărilor; 

51.6 termenul de realizare a plantărilor și a lucrărilor de întreținere ulterioară.

52. Transmiterea terenurilor degradate sau agricole în vederea creării de păduri UAT se efectuează cu respectarea procedurii de schimbare a destinației prevăzute la art. 47 alin. (5)–(6) din Codul silvic nr. 69/2024, fără obligativitatea studiului pedologic și fără compensarea pierderilor cauzate de excluderea din circuitul agricol.

53. Finanțarea creării, regenerării și întreținerii pădurilor UAT se asigură din: 

53.1  bugetul local al unității administrativ-teritoriale;

53.2  alocații din bugetul de stat prin programe naționale de împădurire; 

53.3  fonduri externe, granturi, sponsorizări și alte surse legale.

54. Consiliul local are obligația de a asigura: 

54.1  paza și protecția permanentă a pădurilor UAT;

54.2  executarea lucrărilor de regenerare în termen de maximum 2 ani de la finalizarea tăierilor; 

54.3 monitorizarea stării fitosanitare și aplicarea măsurilor de combatere a bolilor și dăunătorilor; 

54.4 menținerea și ameliorarea biodiversității și a funcțiilor de protecție ale pădurilor UAT.

55. Gestionarea pădurilor UAT se poate realiza: 

55.1 direct, prin structuri proprii ale unității administrativ-teritoriale; 

55.2  prin transmitere în gestiune unei entități silvice autorizate, pe bază de contract aprobat prin decizie a consiliului local.
56. Pădurile private reprezintă fondul forestier aflat în proprietate privată pe teritoriul unității administrativ-teritoriale. Proprietatea privată asupra pădurilor se recunoaște și se exercită în conformitate cu art. 5 alin. (2) lit. c) și alin. (5) din Codul silvic nr. 69/2024.

57. Proprietarii de păduri private exercită dreptul de proprietate și de administrare direct, conform art. 14 alin. (1) din Codul silvic nr. 69/2024. Ei au obligația de a respecta regimul silvic unic, indiferent de suprafața deținută.

58. Crearea de noi păduri private se realizează prin: 

58.1  plantări și semănături pe terenuri proprietate privată; 

58.2  regenerarea naturală dirijată a vegetației forestiere instalate spontan; 

58.3  împădurirea terenurilor degradate sau neproductive aflate în proprietate privată.

59. Proprietarii de păduri private au următoarele drepturi principale: 

59.1 să organizeze gospodărirea pădurii în conformitate cu amenajamentul silvic și regimul silvic; 

59.2 să recolteze produse lemnoase și nelemnoase în condițiile legii și ale amenajamentului silvic; 

59.3 să construiască obiecte de infrastructură forestieră necesare gospodăririi (drumuri, depozite, cabane etc.), cu respectarea Legii nr. 86/2014 privind evaluarea impactului asupra mediului; 

59.4  să utilizeze serviciile ecosistemice ale pădurii în interes propriu, fără a aduce prejudicii funcțiilor de protecție ale acesteia.

60. Proprietarii de păduri private au următoarele obligații principale: 

60.1  să întocmească și să respecte amenajamentul silvic (obligatoriu pentru suprafețe mai mari de 10 ha); 

60.2 să asigure paza și integritatea pădurii; 

60.3 să realizeze lucrările de regenerare în termen de maximum 2 ani de la tăiere; 

60.4 să execute lucrările de îngrijire, conducere și protecție a arboretelor; 

60.5 să prevină și să combată bolile, dăunătorii, incendiile și acțiunile ilicite; 

60.6 să exploateze masa lemnoasă numai pe baza autorizațiilor legale; 

60.7 să mențină semnele de hotar și să permită accesul organelor de control; 

60.8 să informeze autoritatea locală și autoritatea silvică centrală despre orice schimbare a regimului juridic al terenului forestier.

61. Proprietarii de păduri private pot transmite gestiunea pădurii, prin contract, unei entități silvice specializate și calificate, rămânând însă responsabili de respectarea regimului silvic.

62. Suprafețele de păduri private se înregistrează în cadastrul funciar și în Cadastrul forestier de stat. Proprietarii au obligația de a notifica autoritatea locală și structura teritorială silvică în termen de 60 de zile de la orice modificare a dreptului de proprietate, conform art. 30 alin. (3) lit. j) din Codul silvic nr. 69/2024.

63. Autoritatea administrației publice locale sprijină proprietarii privați în procesul de creare și regenerare a pădurilor private prin: 

63.1  acordarea de consultanță tehnică gratuită; 

63.2  facilitarea accesului la material forestier de reproducere; 

63.3  informarea privind programele naționale de subvenționare a împăduririlor; 

63.4  asistență la elaborarea documentației necesare.
64. Împădurirea terenurilor degradate este obligatorie pentru persoanele fizice și juridice, indiferent de tipul de proprietate, conform art. 47 alin. (3) din Codul silvic nr. 69/2024. Terenurile degradate includ cele prevăzute la art. 47 alin. (4) din același cod (terenuri erodate puternic, alunecări, nisipuri, sărăturate, poluate, cariere etc.).

65. Identificarea terenurilor degradate și propunerea de transmitere pentru împădurire se face prin decizia consiliului local. Transmiterea și schimbarea destinației acestor terenuri se realizează fără studiu pedologic și fără compensarea pierderilor cauzate de excluderea din circuitul agricol, conform art. 47 alin. (6) din Codul silvic nr. 69/2024.

66. Lucrările de creare a pădurilor (plantare, semănături, regenerare) se efectuează numai pe baza unui proiect tehnic de împădurire elaborat de persoane juridice specializate și autorizate, cu respectarea normelor tehnice silvice și utilizarea materialului forestier de reproducere certificat.

67. Regenerarea pădurilor existente (atât a UAT, cât și private) se realizează în termen de maximum 2 ani de la finalizarea tăierilor, conform art. 44 alin. (5) din Codul silvic nr. 69/2024, prin metode naturale, artificiale sau mixte, potrivit prevederilor amenajamentului silvic.

68. Crearea, extinderea, reconstrucția ecologică și orice intervenții asupra fondului forestier al UAT se realizează exclusiv în baza: 

68.1  amenajamentului silvic valabil sau, până la aprobarea acestuia, a documentației silvice tehnice temporare; 

68.2 documentației de urbanism și amenajare a teritoriului, după caz; 

68.3 documentației de evaluare a impactului asupra mediului și/sau evaluării adecvate a biodiversității, atunci când activitățile intră sub incidența Legii nr. 86/2014 privind evaluarea impactului asupra mediului.

69. Reconstrucția ecologică a pădurilor se realizează prin metode și tehnologii care asigură refacerea, substituirea și ameliorarea arboretelor slab productive, derivate sau degradate, cu menținerea mediului intern al pădurii, conform art. 47 alin. (11)–(13) din Codul silvic nr. 69/2024.

70. Suprafețele nou-create de păduri a UAT se înregistrează obligatoriu în cadastrul funciar și în Cadastrul forestier de stat, cu indicarea categoriei funcționale și a regimului de protecție aplicabil.

Capitolul VIII

Utilizarea fondului forestier al UAT și folosințele silvice accesorii

71. Utilizarea fondului forestier al UAT se realizează exclusiv în scopul gestionării durabile a pădurilor, cu respectarea regimului silvic unic, a amenajamentului silvic aprobat și a principiilor de conservare a biodiversității, în conformitate cu prevederile art. 2, art. 12 și art. 32 din Codul silvic nr. 69/2024.

72. Fondul forestier al UAT poate fi utilizat numai pentru următoarele categorii de folosințe silvice prevăzute la art. 32 din Codul silvic nr. 69/2024: 

72.1  efectuarea lucrărilor silvice de îngrijire, conducere, igienă, regenerare, reconstrucție ecologică și protecție; 

72.2 recoltarea produselor lemnoase principale, secundare, de igienă, accidentale și diverse, în limita posibilității de recoltare stabilite prin amenajament silvic; 

72.3  recoltarea produselor nelemnoase (fructe de pădure, ciuperci, plante medicinale, semințe, resurse melifere etc.); 

72.4 activități recreative, educative, turistice și de agrement; 
72.5 gospodărire cinegetică și amplasarea stupilor; 

72.6 pășunat controlat și recoltarea ierbii și a plantelor furajere;

72.7  cercetare științifică și activități de monitorizare;

73. Accesul persoanelor fizice pe terenurile fondului forestier al UAT proprietate publică este liber și se realizează pe propria răspundere, în scopuri de recreere, educație, culegere de fructe de pădure, ciuperci, plante medicinale și alte produse nelemnoase pentru consum propriu, fără drept de comercializare, conform art. 25 alin. (1) din Codul silvic nr. 69/2024.

74. Recoltarea produselor nelemnoase în scop comercial sau industrial se efectuează numai în baza biletului silvic eliberat de administrator sau gestionar, conform art. 25 alin. (2) și art. 33 din Codul silvic nr. 69/2024. Recoltarea este interzisă în zonele cu regim special de protecție, în perioadele de reproducere a faunei și în sectoarele cu regenerări tinere.

75. Pășunatul animalelor domestice și cositul ierbii în fondul forestier al UAT se permit numai în sectoare special amenajate și stabilite prin amenajament silvic, cu respectarea limitelor de încărcare cu animale și a perioadelor admise, astfel încât să nu fie afectate regenerările și solul forestier, conform art. 32 alin. (1) lit. k) și art. 37 alin. (5) din Codul silvic nr. 69/2024.

76. Amplasarea stupilor și prisăcilor de albine (în pastoral sau staționar) se realizează cu acordul gestionarului și cu respectarea distanțelor de protecție față de regenerări, drumuri forestiere și zone sensibile, conform art. 32 alin. (1) lit. j) din Codul silvic nr. 69/2024.

77. Activitățile recreative, educative, sportive și turistice organizate se desfășoară numai cu acordul prealabil al administratorului sau gestionarului și al autorității locale. Evenimentele cu un număr mare de participanți necesită elaborarea unui plan de măsuri de prevenire a incendiilor și de protecție a mediului, conform art. 25 alin. (6) din Codul silvic nr. 69/2024.

78. Autoritatea locală poate institui, prin decizie, restricții temporare sau permanente de acces și folosință în anumite zone, pentru protecția regenerărilor, prevenirea incendiilor, protecția speciilor rare sau executarea lucrărilor silvice, conform art. 25 alin. (4) din Codul silvic nr. 69/2024.

79. Tăierile și recoltarea masei lemnoase se efectuează numai în baza autorizațiilor eliberate de autoritatea competentă, în limita posibilității de recoltare stabilite prin amenajament silvic și cu respectarea strictă a tratamentelor silvice prevăzute, conform art. 34 și art. 35 din Codul silvic nr. 69/2024.

80. Transportul, depozitarea și comercializarea produselor lemnoase se efectuează numai cu acte de proveniență legală. Masa lemnoasă recoltată ilicit este supusă confiscării și se transmite gestionarului fondului forestier al UAT, conform art. 35 alin. (15) și (16) din Codul silvic nr. 69/2024.

81. În pădurile proprietate privată, folosințele silvice se realizează de către proprietari cu respectarea regimului silvic unic prevăzut la art. 30 din Codul silvic nr. 69/2024. Proprietarii au dreptul să recolteze produsele pădurii, dar au obligația de a respecta amenajamentul silvic (pentru suprafețe mai mari de 10 ha) și de a nu afecta funcțiile de protecție ale pădurii.

82. Autoritatea administrației publice locale poate stabili, prin acte administrative complementare, tarife sau condiții speciale pentru folosințele silvice cu caracter comercial desfășurate pe terenurile proprietate publică locală, în condițiile legii.
Capitolul IX
Tăierile silvice în fondul forestier și vegetația forestieră al UAT

83. Tăierea, regenerarea, curățarea și alte lucrări silvice se efectuează în conformitate cu Codul silvic nr. 69/2024, cu Regulamentul privind autorizarea tăierilor în fondul forestier și vegetația forestieră din afara fondului forestier aprobat prin Hotărârea Guvernului nr. 27/2004 și cu actele permisive eliberate de autoritățile competente.

84. Tăierile silvice în fondul forestier aflat în proprietatea unității administrativ-teritoriale se efectuează exclusiv în scopul asigurării gestionării durabile a pădurilor, conform principiilor și criteriilor prevăzute la art. 2 din Codul silvic nr. 69/2024 și anume: 

84.1 tăierile contribuie la regenerarea, paza, protecția, conservarea biodiversității și menținerea funcțiilor ecologice, economice și sociale ale pădurilor, indiferent de tipul de proprietate;

84.2 orice tăiere se realizează numai în limita posibilității de recoltare stabilite prin amenajamentul silvic valabil (perioada de valabilitate de 10 ani) și a volumului anual aprobat prin decizie a consiliului local, conform art. 34 alin. (6) din Codul silvic nr. 69/2024;

85. Tipurile de tăieri autorizate pe teritoriul unității administrativ-teritoriale sunt cele prevăzute la art. 34 și art. 35 din Codul silvic nr. 69/2024 și la pct. 9, 14 și 18 din Regulamentul aprobat prin Hotărârea Guvernului nr. 27/2004 și anume:

85.1 tăieri de produse principale: tăieri de regenerare (rase cu regenerare naturală, artificială sau mixtă; succesive; progresive; combinate), tăieri de conservare (cu o singură repriză rase sau selective în mai multe reprize, uniforme și neuniforme) și tăieri de reconstrucție ecologică (cu o singură repriză rase sau selective), precum și tăieri după stare – de igienă rase;

85.2 tăieri de îngrijire și conducere: degajări, curățiri, rărituri, tăieri de igienă, elagaj artificial, îngrijirea marginii de masiv, îngrijirea subarboretului, emondaj și deschiderea culoarelor de acces, stabilite în baza amenajamentelor silvice și a stării reale a arboreturilor care necesită îmbunătățirea compoziției, stării sanitare și condițiilor de creștere;

85.3 tăieri diverse: tăieri rase de excludere a terenurilor din categoria „păduri” sau „plantații de arbori și arbuști” (în cazuri excepționale conform art. 20 din Codul silvic nr. 69/2024), tăieri de igienă rase, lucrări de igienizare (curățirea de rupturi și doborâturi), tăieri de reconstrucție a arboreturilor tinere de valoare scăzută, tăieri de îngrijire a arboreturilor-sursă de semințe, tăieri de întreținere și reconstrucție a plantațiilor, tăieri sub liniile de comunicații și liniile de transport al energiei electrice.

86. Volumul anual de recoltare a masei lemnoase prin tăieri de produse principale în fondul forestier proprietate publică locală se stabilește pe fiecare unitate de producție, în limita posibilității prevăzute de amenajamentele silvice, și se aprobă prin decizie a consiliului local, conform art. 34 alin. (6) din Codul silvic nr. 69/2024 și pct. 5 din Regulamentul aprobat prin Hotărârea Guvernului nr. 27/2004. 

87. Autorizarea tuturor tipurilor de tăieri în fondul forestier și în vegetația forestieră din afara fondului forestier se efectuează de către Agenția de Mediu, conform art. 33 alin. (1) din Codul silvic nr. 69/2024 și pct. 6, 11, 16, 19, 21, 23 și 25 din Regulamentul aprobat prin Hotărârea Guvernului    nr. 27/2004. 

88. Consiliul local, în calitate de administrator al fondului forestier al UAT, asigură pregătirea și transmiterea documentației complete către autoritatea de mediu, conform art. 9 alin. (1) lit. c) și art. 14 alin. (1) și (2) din Codul silvic nr. 69/2024.

89. Pentru efectuarea lucrărilor de tăiere, regenerare și curățare a fondului forestier al UAT pe teritoriul unității administrativ-teritoriale   Rădeni  sunt necesare, după caz, următoarele documente:
89.1 act de constatare fitosanitară a fondului forestier – document tehnic elaborat de personal silvic calificat, care atestă starea arboretelor și recomandă tipul de lucrări silvice, în conformitate cu normele silvice;

89.2 act de control privind protecția mediului și utilizarea rațională a resurselor naturale, la solicitarea autorităților competente;

89.3 autorizație pentru tăieri ale vegetației forestiere, eliberată de autoritatea competentă, în cazurile prevăzute de lege;

89.4 decizia consiliului sătesc  Rădeni în cazul lucrărilor efectuate în fondul forestier al UAT proprietate publică.

90. Tăierile în cazuri excepționale (arbori vătămați în urma calamităților naturale, avariilor sau în cazurile lichidării focarelor active de boli și dăunători) se efectuează imediat, fără autorizație prealabilă, conform pct. 28–31 din Regulamentul aprobat prin Hotărârea Guvernului nr. 27/2004. 

91. Gestionarul sau deținătorul este obligat să înștiințeze de urgență autoritatea de mediu și consiliul local în termen de maximum 48 de ore de la începerea lucrărilor. 

92. Ulterior se întocmește proces-verbal de constatare, se asigură regenerarea terenului afectat în termen de maximum 2 ani, conform art. 44 alin. (5) din Codul silvic nr. 69/2024, și se compensează eventualul prejudiciu.

93. Recoltarea, transportul, evidența și comercializarea masei lemnoase se efectuează prin intermediul Sistemului informațional de evidență a lemnului (SIEL) prevăzut la art. 64 din Codul Silvic nr. 69/2024, cu respectarea Regulamentului privind circulația produselor lemnoase aprobat prin hotărâre de Guvern.
94. Consiliul local ține evidența centralizată a tuturor tăierilor efectuate pe teritoriul unității administrativ-teritoriale prin Registrul local al tăierilor (în format electronic și pe suport hârtie), conform art. 63 din Codul silvic nr. 69/2024. Registrul se elaborează după modelul din anexa nr.1 la prezentul regulament și cuprinde: data autorizării, tipul tăierii, suprafața parchetului, volumul recoltat, beneficiarul, data execuției, starea regenerării și actele de proveniență legală. 
Capitolul X

Protecția, conservarea biodiversității, mentenanța și paza fondului forestier al UAT și a pădurilor proprietate privată
95. Protecția, conservarea biodiversității, mentenanța și paza fondului forestier al UAT și a pădurilor proprietate privată reprezintă obligații fundamentale ale consiliului local, proprietarilor privați și gestionarilor, exercitate în conformitate cu art. 48–55 din Codul silvic nr. 69/2024, având ca scop menținerea stării de sănătate a pădurilor, conservarea biodiversității și asigurarea funcțiilor ecologice, economice și sociale ale ecosistemelor forestiere locale.

96. În fondul forestier al UAT și în pădurile proprietate privată se efectuează lucrări de întreținere, îngrijire, regenerare și refacere în conformitate cu amenajamentul silvic și normele tehnice aplicabile. Lucrările se planifică și se execută astfel încât să fie protejate:
96.1 regenerările naturale și artificiale;

96.2 solul forestier și biodiversitatea;

96.3 habitatele și funcțiile de protecție ale pădurii.
97. Gestionarea fondului forestier al UAT implică aplicarea următoarelor măsuri minime de protecție:

97.1 supravegherea periodică a stării arboretelor;

97.2 prevenirea și combaterea incendiilor;

97.3  prevenirea și combaterea bolilor și dăunătorilor;

97.4  prevenirea pășunatului neautorizat și a degradării regenerărilor;

97.5  prevenirea depozitării deșeurilor și a poluării;

97.6 intervenția operativă în caz de calamități, rupturi și doborâturi ale arborilor.

98. Supravegherea stării de sănătate a pădurilor și stabilirea lucrărilor de prevenire și combatere a bolilor și a dăunătorilor se realizează de instituția publică pentru cercetări și amenajări silvice. Măsurile dispuse de aceasta sunt obligatorii pentru toți deținătorii de terenuri din fondul forestier al UAT.
99. Menținerea stării de sănătate a fondului forestier al UAT este obligația proprietarilor, administratorilor și gestionarilor prin efectuarea măsurilor de supraveghere, prevenire a răspândirii și combatere a bolilor și dăunătorilor vegetației forestiere, inclusiv amenajarea sanitară, identificarea sectoarelor afectate și protecția faunei și florei silvice.

100. Persoanele fizice și juridice care desfășoară activități în fondul forestier al UAT sunt obligate să respecte regulile de prevenire și stingere a incendiilor de pădure. Autoritățile administrației publice locale și subdiviziunile Ministerului Afacerilor Interne acordă sprijin administratorilor și gestionarilor în acțiunile de prevenire și stingere a incendiilor în conformitate cu prevederile art. 53 din Codul silvic nr. 69/2024.

101.  Paza fondului forestier al UAT se asigură de către administrator sau gestionar, după caz. În cazul în care autoritatea locală constată lipsa măsurilor minime de pază ori existența unui risc iminent de prejudiciere, aceasta sesizează autoritățile competente și dispune măsuri administrative în limitele atribuțiilor sale.

102. Proprietarii pădurilor private au obligația de a asigura paza și integritatea suprafețelor forestiere aflate în proprietate în temeiul art. 14 alin. (1) și art. 30 din Codul silvic nr. 69/2024.
103. Consiliul local asigură condițiile organizatorice și financiare necesare pentru realizarea eficientă a mentenanței, protecției și pazei fondului forestier al UAT, inclusiv prin cooperarea cu instituțiile silvice de stat.
Capitolul XI 

Regimul transparenței și al accesului la informații privind fondul forestier 
104. Activitatea de administrare și gestionare a fondului forestier al UAT se desfășoară cu respectarea principiilor transparenței, participării publice și accesului liber la informațiile de interes public, în conformitate cu Legea nr. 148/2023 privind accesul la informațiile de interes public și prevederile Codului silvic nr. 69/2024.

105. Autoritatea administrației publice locale asigură transparența totală a tuturor deciziilor și actelor administrative privind fondul forestier al UAT, prin publicarea pe site-ul oficial al primăriei, în termen de maximum 5 zile lucrătoare de la adoptare, a următoarelor documente: 
105.1 amenajamentele silvice și extrasele din acestea;
105.2 programele locale de dezvoltare durabilă a fondului forestier; 
105.3 deciziile consiliului local privind transmiterea în gestiune, schimbarea destinației sau autorizarea lucrărilor silvice;
105.4 rapoartele anuale privind starea fondului forestier al UAT;
105.5 autorizațiile de tăiere și actele de constatare fitosanitară;
105.6 contractele de gestiune a fondului forestier al UAT.
106. Consiliul local organizează consultarea publică obligatorie, cu cel puțin 30 de zile înainte de adoptare, pentru următoarele documente: 

106.1 proiectele de amenajamente silvice; 

106.2  programele locale de dezvoltare durabilă a fondului forestier; 

106.3  proiectele de decizii privind schimbarea destinației terenurilor forestiere;

106.4 proiectele de restricționare a accesului în anumite zone ale fondului forestier al UAT.

107. Orice persoană fizică sau juridică are dreptul de a solicita informații de interes public privind fondul forestier al UAT. Informațiile de interes public se comunică solicitantului din momentul în care sunt disponibile pentru a fi comunicate, dar nu mai târziu de 10 zile de la data înregistrării cererii.
108. Refuzul de a furniza informațiile solicitate se face numai în scris, cu motivarea legală în conformitate cu art. 24 din Legea nr. 148/2023 și se comunică solicitantului în termenul stabilit.

109. Autoritatea administrației publice locale ține evidența solicitărilor de informații de interes public privind fondul forestier al UAT într-un registru distinct, care se actualizează permanent și se publică anual pe site-ul primăriei  Rădeni.
Capitolul XII

Răspunderea pentru încălcarea regimului de gestionare și protecție a fondului forestier

110. Încălcarea regimului de protecție, administrare și utilizare durabilă a fondului forestier atrage, după caz, răspunderea contravențională, civilă, disciplinară sau penală.
111. Constituie contravenții și se sancționează conform prevederilor Codului Contravențional nr. 218/2008, toate acțiunile sau inacțiunile care încalcă regimul de protecție, administrare, gospodărire și utilizare durabilă a fondului forestier, după cum urmează:
111.1 încălcarea regimului amenajamentelor silvice, inclusiv nerespectarea prevederilor acestora, efectuarea lucrărilor silvice sau exploatarea masei lemnoase cu abatere de la soluțiile tehnice aprobate, depășirea volumelor stabilite, neexecutarea sau executarea necorespunzătoare a lucrărilor prevăzute, precum și efectuarea lucrărilor în lipsa unui amenajament silvic aprobat;

111.2 exploatarea masei lemnoase cu încălcarea legislației, inclusiv efectuarea tăierilor fără autorizație sau cu încălcarea acesteia, tăierea ilegală sau vătămarea arborilor și arbuștilor, depășirea volumelor autorizate, exploatarea în afara suprafețelor sau perioadelor admise;

111.3 încălcarea regimului de regenerare a pădurilor, inclusiv neîndeplinirea obligațiilor de regenerare naturală sau artificială, nerespectarea termenelor de împădurire, distrugerea sau degradarea culturilor silvice, a semințișului natural și a regenerărilor;

111.4  încălcarea regimului de protecție a fondului forestier, inclusiv nerespectarea regulilor de prevenire și stingere a incendiilor, încălcarea regulilor sanitare în păduri, neaplicarea măsurilor de protecție împotriva dăunătorilor și bolilor, precum și orice acțiuni care conduc la degradarea stării fitosanitare a pădurilor;
111.5 utilizarea neautorizată a terenurilor din fondul forestier, inclusiv schimbarea neautorizată a destinației acestora, ocuparea ilegală, amplasarea construcțiilor sau a altor obiective fără autorizație, precum și pășunatul, cositul sau alte activități neautorizate;
111.6 deteriorarea sau distrugerea terenurilor forestiere, a infrastructurii silvice și a lucrărilor de gospodărire, inclusiv a drumurilor forestiere, sistemelor de drenaj, instalațiilor inginerești, indicatoarelor, bornelor și altor elemente de amenajament silvic;
111.7 încălcarea regulilor privind accesul și circulația în fondul forestier, inclusiv circulația și parcarea vehiculelor în locuri interzise sau nerespectarea restricțiilor stabilite;

111.8 recoltarea neautorizată sau cu încălcarea condițiilor stabilite a produselor forestiere lemnoase și nelemnoase, inclusiv depășirea volumelor sau nerespectarea perioadelor și zonelor admise;

111.9 încălcarea regimului de evidență, transport și comercializare a masei lemnoase și a produselor forestiere, inclusiv lipsa actelor de proveniență, evidența incorectă sau falsificarea documentelor;

111.10  încălcarea regimului de protecție a biodiversității forestiere, inclusiv distrugerea habitatelor, a locurilor de reproducere ale faunei, afectarea speciilor rare sau protejate și nerespectarea regimului ariilor naturale protejate;

111.11 încălcarea obligațiilor de către persoanele cu funcții de răspundere, inclusiv autorizarea ilegală a exploatărilor, neexercitarea controlului silvic, întocmirea sau acceptarea documentației neconforme, furnizarea de informații eronate sau împiedicarea controlului de stat.

112. Pentru faptele prevăzute la pct. 111 se aplică, după caz, sancțiuni contravenționale sub formă de amendă, muncă neremunerată în folosul comunității, privarea de dreptul de a desfășura o anumită activitate sau confiscarea bunurilor utilizate ori rezultate din contravenție, în condițiile Codului contravențional nr. 218/2008.

113. Aplicarea sancțiunilor contravenționale nu exonerează persoanele vinovate de obligația de reparare integrală a prejudiciului cauzat fondului forestier.

114. În cazul constatării unor încălcări, autoritatea administrației publice locale:

114.1 consemnează situația într-un act intern de constatare sau într-o notă de serviciu, după caz;

114.2 dispune măsuri administrative în limita competențelor sale;

114.3 sesizează fără întârziere autoritățile competente, dacă fapta excede competenței sale.

115. Autoritatea locală ține evidența incidentelor și a măsurilor dispuse într-un registru distinct, conform anexei la prezentul Regulament privind:

115.1 tăieri ilicite;

115.2  incendii;

115.3 pășunat neautorizat;

115.4 poluare;

115.5 distrugerea regenerărilor;

115.6 alte fapte de prejudiciere a fondului forestier.

116. Actele întocmite de autoritatea locală au rol administrativ și probatoriu intern și nu substituie actele de constatare, control ori sancționare întocmite de organele competente potrivit legii.

117. Constituie infracțiuni și se sancționează conform Codului penal nr. 985/2002 faptele care aduc atingere gravă fondului forestier și care depășesc limitele răspunderii contravenționale, cum ar fi:
117.1 tăierea ilegală a vegetației silvice, inclusiv tăierea, ruperea sau scoaterea din rădăcini a arborilor ori arbuștilor din fondul forestier, din vegetația forestieră din afara acestuia sau din spațiile verzi, în următoarele cazuri:
117.1.1 dacă fapta este săvârșită în proporții ce depășesc 500 de unități convenționale;

117.1.2 dacă fapta este săvârșită de persoane cu funcție de răspundere, persoane publice sau persoane responsabile de protecția și paza vegetației silvice;

117.1.3 dacă fapta este săvârșită în proporții mari sau deosebit de mari;
117.1.4 dacă fapta este comisă în ariile naturale protejate de stat și a cauzat daune în proporțiile prevăzute de lege.

117.2 folosirea ilegală a terenurilor din fondul forestier și a vegetației silvice din afara fondului forestier, inclusiv ocuparea neautorizată, reducerea, fragmentarea sau diminuarea terenurilor din fondul forestier, din zonele verzi, zonele de protecție, zonele sanitare sau din fondul apelor;

117.3 distrugerea sau deteriorarea masivelor forestiere, a sectoarelor silvice, a spațiilor verzi, a zonelor de protecție și a zonelor sanitare, în următoarele cazuri:

117.3.1 dacă fapta este săvârșită în proporții ce depășesc 500 de unități convenționale;

117.3.2 dacă fapta este săvârșită în proporții mari sau deosebit de mari;

117.3.3 dacă fapta este săvârșită în ariile naturale protejate de stat.

118. În cazul în care, în urma constatărilor efectuate de autoritatea administrației publice locale, există indicii de infracțiune, aceasta are obligația de a sesiza de îndată organele de urmărire penală competente.
Capitolul XIII

Dispoziții finale
119. Prezentul Regulament intră în vigoare la data adoptării prin Decizia Consiliului local al unității administrativ-teritoriale Rădeni și se publică pe site-ul oficial al primăriei în termen de maximum 5 zile lucrătoare de la adoptare.

120. Prevederile prezentului Regulament se aplică cu respectarea strictă a dispozițiilor Codului silvic nr. 69/2024, Codului funciar nr. 22/2024, Legii nr. 523/1999 cu privire la proprietatea publică a unităților administrativ-teritoriale, Legii nr. 436/2006 privind administrația publică locală, Legii nr. 148/2023 privind accesul la informațiile de interes public, Hotărârii Guvernului nr. 27/2004 privind autorizarea tăierilor, precum și a celorlalte acte normative superioare în vigoare. În cazul oricărei neconcordanțe între prezentul Regulament și actele normative cu forță juridică superioară, prevalează prevederile acestora din urmă.

121. Consiliul local și primarul unității administrativ-teritoriale asigură aplicarea și respectarea prevederilor prezentului Regulament, potrivit competențelor stabilite de lege. 
122. Prezentul Regulament se revizuiește ori de câte ori intervin modificări ale cadrului normativ incident, dar nu mai rar de o dată la 3 ani.
123.  În termen de 3 luni de la intrarea în vigoare a prezentului Regulament, autoritatea administrației publice locale:

123.1 inventariază administrativ terenurile vizate;

123.2 desemnează persoana sau subdiviziunea responsabilă;

123.3 decide asupra modului de gestiune a fondului forestier al UAT;

123.4 inițiază, după caz, măsurile necesare pentru întocmirea ori actualizarea documentației silvice și cadastrale.

                           Secretara     

                  Consiliului   sătesc                                    Liuba  Jardan                          

Anexa nr. 1
Registrul de evidență a fondului forestier local
	Se completează pentru fiecare trup de pădure sau suprafață distinctă inclusă în fondul forestier al UAT.


	Nr.
crt.
	Denumirea trupului de pădure / sectorului
	Amplasamentul
	Supra-fața
(ha)
	Temeiul juridic / actul de proprietate
	Nr. cadastral

	Amenajament silvic/ Existența amenajamentului silvic
	Modul de administrare / gestiune
	Tipul de lucrări executate
	Temeiul executării lucrărilor și data autorizării acestora
	Suprafața parchetului
	Volumul recoltat și data recoltarii
	Beneficiarul
	Starea regenerării post recoltare

	1
	
	
	
	
	
	
	
	
	
	
	
	
	


1. Registrul se ține în format pe suport de hârtie și/sau electronic.
2. Pentru suprafețe cu regim juridic ori mod de gestiune distinct, se întocmesc poziții separate.
3. Modificările se operează în baza actelor justificative și se datează.
Anexa nr. 2
Fișa de monitorizare a lucrărilor de regenerare și întreținere
Unitatea administrativ-teritorială ........................................
Denumirea suprafeței / trupului de pădure ........................................
Amplasamentul ........................................
Perioada de referință ........................................
	Suprafața / parcela
	Tipul lucrării
	Data executării
	Executantul
	Speciile utilizate, după caz
	Gradul de reușită
	Lucrări necesare suplimentar
	Observații

	
	
	
	
	
	□ bună   □ medie   □ slabă
	
	


	Fișa se completează după executarea lucrărilor și ori de câte ori se constată necesitatea unor completări, refaceri ori măsuri suplimentare de protecție.


Constatări sintetice: ........................................................................................................................
.................................................................................................................................................

.................................................................................................................................................

Anexa nr. 3
Registrul incidentelor și al măsurilor dispuse
	În registru se înscriu toate incidentele privind tăieri ilicite, incendii, pășunat neautorizat, poluare, distrugerea regenerărilor ori alte fapte de prejudiciere.


	Nr.
crt.
	Data constatării
	Locul
	Natura incidentului
	Persoana care a sesizat / constatat
	Măsuri administrative dispuse
	Autoritatea sesizată
	Stadiul examinării
	Observații

	1
	
	
	
	
	
	
	
	


Anexa nr. 4
Model de act intern de constatare
	Model orientativ. Poate fi adaptat în funcție de structura internă a autorității administrației publice locale.


Autoritatea administrației publice locale ........................................
Numărul actului ........................................
Data întocmirii ........................................
Locul întocmirii ........................................
1. Persoana / persoanele care constată
Numele, prenumele, funcția ........................................
Temeiul constatării (dispoziție, sesizare, control în teren etc.) ........................................
2. Descrierea situației de fapt
.................................................................................................................................................

.................................................................................................................................................

.................................................................................................................................................

.................................................................................................................................................

3. Localizarea suprafeței
Denumirea trupului de pădure / sectorului ........................................
Amplasamentul / nr. cadastral, dacă există ........................................
Suprafața afectată estimativă ........................................
4. Urme vizibile / prejudicii observate
.................................................................................................................................................

.................................................................................................................................................

.................................................................................................................................................

5. Măsuri imediate dispuse
.................................................................................................................................................

.................................................................................................................................................

6. Autorități sesizate
.................................................................................................................................................

.................................................................................................................................................

7. Semnături
	Numele și prenumele
	Funcția
	Semnătura

	
	
	

	
	
	


Anexa nr. 5
Model de cerere internă privind aprobarea inițierii demersului de autorizare a tăierii
Către ........................................
De la ........................................
Funcția / subdiviziunea ........................................
Subiect: solicitare de aprobare a inițierii demersului de autorizare a tăierii
Subsemnatul/Subsemnata, .........................................................., solicit aprobarea inițierii demersului de autorizare a tăierii pentru suprafața / sectorul forestier menționat mai jos, în condițiile legii și ale regulamentului local.
1. Amplasamentul și suprafața
.................................................................................................................................................

.................................................................................................................................................

2. Temeiul solicitării
.................................................................................................................................................

.................................................................................................................................................

3. Tipul lucrării solicitate
.................................................................................................................................................

.................................................................................................................................................

4. Justificarea necesității lucrării
.................................................................................................................................................

.................................................................................................................................................

5. Documentele anexate
.................................................................................................................................................

.................................................................................................................................................

	Data
	Semnătura solicitantului

	
	


Anexa nr. 7
Model de panou informativ privind restricționarea accesului
	Model orientativ pentru amplasare la intrarea în zona pentru care se instituie temporar restricția de acces.


	ACCES RESTRICȚIONAT TEMPORAR

	Denumirea zonei: ........................................................

	Temeiul restricției: ...................................................

	Perioada restricției: de la .................... până la ....................

	Motivul restricției: incendii / lucrări silvice / protejarea regenerărilor / alt motiv legal

	Autoritatea / gestionar emitent: ....................................

	Date de contact: .......................................................


Notă: Panoul se adaptează după caz, cu indicarea exactă a perioadei, a motivului restricției și a autorității emitente.

